Folketing
2012-01-18

Det vil jo nok ikke overraske spørgeren, at jeg som finansminister faktisk har det udmærket med sammenligningen mellem det, jeg er gået til valg på, og den politik, jeg fører i praksis. Det, der står centralt i den politik, jeg fører i praksis, er et forsigtighedsprincip, som vi tidligere har haft lejlighed til at debattere, og som handler om, at man kan afholde udgifter præcis svarende til de indtægter, man kan skaffe sig. Det princip var centralt i det valggrundlag, mit parti lagde frem i valgkampen i forlængelse af en række andre konkrete forslag, hvoraf nogle har kunnet gennemføres – og vi skal, tror jeg, begge to debattere en hel del af dem grundigt i morgen – og andre ikke har kunnet gennemføres. Det centrale er forsigtighedsprincippet, og det er også centralt i forhold til det budskab, jeg har haft til kommunerne, senest på Kommunaløkonomisk Forum i sidste uge. Og det, jeg heldigvis fornemmer, er en relativt bred kommunal opbakning til, at det er sådan, vi må handle i den nuværende økonomiske situation.